III.  Ad A. priorem et fratres ecclesiae S. Frigdiani Lucensis.   (Anno 1130, Mai. 6.) [BALUZ.,  Miscell.  edit. Luc., IV, 589.]
INNOCENTIUS, servus servorum Dei, dilectis filiis A. priori et caeteris fratribus S. Frigdiani, salutem et apostolicam benedictionem.
Quanto vos in amore religionis ferventiores esse cognovimus, tanto ampliorem de vobis fiduciam gerimus. Siquidem P. Leonis sanctam Romanam Ecclesiam molitur opprimere et servituti perpetuae subjugare; ideoque firmitatis vestrae constantiam exhortamur in Domino, quatenus in fide B. Petri et dilectione nostra tanquam viri catholici firmiter persistentes, navem B. Petri, quae modo inter procellas fluctuat, ad portum salutis profusis ad Deum precibus reducatis. Datum Transtiberim II Non. Maii.
[ATTONI] [Petrus]